Bilagsoversigt:

Bilag 1: Litteratursøgningsstrategi

Bilag 2: Præsentationsbrev til kommunerne

Bilag 3: Interviewguide til interview med enlige mødre

Bilag 1 – Litteratursøgningsstrategi

Dette bilag uddyber kriterierne for litteraturstudiet og redegør dermed for de strategier og søgemetoder, der danner grundlaget for litteraturstudiet i kapitel 1. 
Jeg har primært søgt litteratur fra Den sociale højskoles bibliotek og fra mit lokale folkebibliotek i Tårnby. Med inspiration fra Lotte Rienecker og Peter Jørgensens ’Den gode opgave’ (2006) kan min søgestrategi bedst defineres med begreber som ’kædesøgning, systematisk søgning og bevidst tilfældig søgning’ (ibid.:208).

Med det formål at få et indblik i den forskning, der eksisterer på området dvs.. i relation til specialets genstandsfelt har jeg søgt systematisk på følgende online databaser: Bibliotek.dk. (De danske folkebiblioteker); DanBib (Det kongelige bibliotek); Libris (Svensk biblioteksdatabase); Bibsys (Norsk biblioteksdatabase), samt Google Scholar. Da genstandsfeltet primært belyser forhold, der relaterer sig til Danmark, og da socialpolitikken i relation til enlige mødre i de Angelsaksiske lande på centrale områder afviger markant fra indsatser i Skandinavien, har jeg bevidst udeladt søgning i Angelsaksiske databaser som f.eks. Sociological Abstracts. 

Følgende søgeord er anvendt på dansk: Fattigdom; enlige mødre; børn og fattigdom; jobcenter; socialt arbejde – på norsk: Fattigdom; enslige mødre; barn og fattigdom; jobb center; sosialt arbeid   - på svensk: Fattigdom; ensamstående mödrar; barn och fattigdom; socialförvaltning; socialt arbete. Alle søgeord er anvendt med trunkering i forskellige kombinationer og bøjninger.
Derudover har jeg søgt i dansk artikelindex og i tidsskrifter som Social Kritik; Dansk Sociologi; Nordisk sosialt arbeid.

Nøgleord som fattigdom, enlige mødre og socialt arbejde gav omfattende resultater i samtlige nordiske databaser om end kun delvist i forhold til specialets erkendelsesinteresse. Jeg har i relation til genstandsfeltet primært vægtet undersøgelser og forskningsresultater, der har været publiceret inden for de seneste 15 år. Ældre resultater er kun medtaget, hvis de kan perspektivere fundet i nyere undersøgelser. 

Bilag 2. 

01.10.2009
Kære socialrådgivere og socialformidlere

Jeg skriver til jer i håbet om, at I kan hjælpe mig med at skabe kontakt til et antal kvinder blandt jeres borgere, der har en dårlig økonomi. Jeg skriver afsluttende speciale på kandidatuddannelsen i socialt arbejde og søger 6 enlige mødre med en ringe/dårlig økonomi, der individuelt kan/vil lade sig interviewe af mig i ca. 1 time. Interviewene er planlagt i perioden 15.10.-20.12.2009.

De formelle krav til kvinderne er:
•	at de er enlige mødre og har et eller flere hjemmeboende børn
•	at de taler dansk
•	at deres disponible indkomst svarer til kontanthjælpssatsen eller derunder
•	at de i mindst 3 år har oplevet fattigdom dvs., oplevet afsavn for sig selv og børnene (f.eks. undladt - at betale regninger, at gå til tandlæge, har stiftet gæld, ikke kunne betale fritidskontingent og/eller ferie til sit barn/børn etc.) I det hele taget afsavn, der bevirker, at de ikke kan deltage i de ’normale’ aktiviteter, som anses for at være almindelige i vores samfund

Specialet vil belyse, hvordan enlige mødre oplever at være fattige i et velfærdssamfund som det danske. Og i hvilken udstrækning kvindernes erfaringer med manglende anerkendelse eller krænkelser, i mødet med det offentlige sociale system, kan forklare, at de fastholdes i fattigdom.
Alder og etnicitet er underordnet, hvis ovenstående i øvrigt kan opfyldes. Da jeg også ønsker at tage afsæt i kvindernes måske mindre positive erfaringer med det sociale system, vil jeg gerne understrege, at specialets formål ikke specifikt er at kritisere jeres funktion. Mit ærinde er at undersøge om kvinderne generelt oplever at få den hjælp, de har brug for i relation til at komme ud af fattigdommen.
 Hvis I kan skabe kontakten til de enlige mødre, forestiller jeg mig, at kontakte kvinderne pr. telefon og aftale detaljerne omkring interviewet. Interviewet bliver optaget på bånd og efterfølgende udskrevet. Essenser herfra vil i anonymiseret form indgå i mit speciale. Jeg udfærdiger selv en 
kontrakt med kvinderne, hvori det præciseres, hvilke oplysninger jeg skal bruge, og hvordan disse bliver brugt. 

Interviewene vil enten finde sted i kvindernes respektive hjem eller, hvis de ønsker det, i et egnet lokale i Købmagergade, København K. Hvis de har udgifter til transport, dækker jeg selvfølgelig dem.

I er meget velkommen til at kontakte mig for en uddybning, og ellers håber jeg at høre fra jer,

Venligste hilsner
Tina H. Jepsen

Bilag 3

Interviewguide til interview med enlige mødre

Faktaoplysninger: Alder; boligforhold; uddannelsesbaggrund; forsørgelsesgrundlag/varighed; rådighedsbeløb pr. mdr., når faste udgifter er betalt; gæld; antal børn; tilknytning til arbejdsmarkedet, helbred.

Vedrørende Økonomi

•	Hvordan vil du beskrive din økonomi? Vil du sige, at du er fattig?
•	Hvordan mærker du fattigdommen i din hverdag? Hvordan tror du, fattigdommen påvirker dine børn? På hvilken måde påvirkes børnene af den dårlige økonomi (spørg detaljeret). Hvordan påvirker en dårlig økonomi jeres hverdag? Kan du gøre noget ved det? Hvordan håndterer du forskellige afsavn i hverdagen?  
•	Hvad betyder det for dit humør og din livskvalitet? Hvad skal man efter din mening kunne klare, når man er fattig i et velfærdssamfund som det danske? Hvordan synes du, politikere taler om fattigdom? 
•	Hvordan betragter du det at leve med fattigdom? Hvilken betydning har det for dig at vide, hvor længe du må leve med en dårlig/ringe økonomi? Hvad skal der efter din opfattelse til for, at du kommer ud af fattigdom?

Vedrørende kontakten til de sociale myndigheder

•	Hvordan vil du beskrive din kontakt med socialarbejderen på dit lokale jobcenter? Hvordan vil du beskrive din relation til socialarbejderen (spørg detaljeret) 
•	Hvordan oplever du at blive mødt i forhold din families behov og ønsker? (spørg til anerkendelse, manglende anerkendelse) Hvad får du hjælp og støtte til? Hvordan vil du beskrive den hjælp du får fra jobcenteret?
•	Hvilken hjælp og støtte forventer du at få fra dit jobcenter? Hvordan ville du ønske, at hjælpen fra dit jobcenter ideelt så ud og fra kommunen i det hele taget? Er der nogle særlige forhold hos dig og din familie – livsomstændigheder, som du mener, socialarbejderen skal være mere opmærksom på?

       Vedrørende netværk

•	Hvordan er dit sociale og familiemæssige netværk? Hvordan bruger du netværket? Taler du med dit netværk om din økonomi og om, at du er fattig? Oplever du, at din økonomi ser anderledes ud end dem, du omgås, og i givet fald, hvad betyder det så for dig? 
•	Har din dårlige økonomi betydning for i hvilket omfang du ser venner og familie?